Tun conference stampe a Edimburc, il prin ministri scozês Alex Salmond al à presentât in maniere uficiâl i detais dal referendum su la indipendence. Al sarà cumò il Parlament scozês a decidi se passâ o boçâ il disen di leç che al covente par che la consultazion e puedi davuelzisi. Dut câs, i partîts dal front unionist (Laburiscj, Liberâi Democratics e Conservadôrs), che a àn la maiorance in Parlament, a àn za fat savê che a votaran cuintri. Daûr de propueste fate indenant dal Partît Nazionâl Scozês (SNP, che al vuide un guvier di minorance) lis domandis proponudis ai citadins a saran dôs e su dôs schedis diviersis. Intune si domandarà se a son dacuardi di cressi lis competencis in man al Parlament scozês. In proposit si varan dôs alternativis: trasferî a Holyrood il control su dutis lis materiis fûr che difese, politiche foreste e control finanziari; o pûr un passaç di competencis plui limitât sul model proponût de Comission Calman. Ta chê altre schede, invezit, si domandarà se i podês dal Parlament a àn di jessi slargjâts ancje par permetii di otignî la indipendence.
Font: BBC, 15/02/10
fur_Latn cat_Latn